《扬州送叔起》
清代·许宗衡

深交结行路，欲别心横飞。迢迢扬子江，梦与闲鸥依。

君子惜良时，浮踪无定期。烟树一以合，倏觉形神违。

自我出京邑，与子多歌诗。千载未遑计，但伤今时非。

横览天下才，跅𧿇谁中规。风骚冠百代，忆旨参几微。

读书无高勋，文字徒喜悲。与世惧无益，肯以空名垂。

抗怀同心侣，誓念惩诡随。庶几真性情，崛发山川辉。

艺苑不丈夫，况复苦弄姿。矫首望云鹤，蔚为丹霄仪。

今兹一挥手，去去毋然疑。篇章翊世运，得句山岳齐。

因之崇亮节，欲使东流西。本根共树立，相思夫何为。

作者简介：（1811—1869）江苏上元人，字海秋。咸丰二年进士。由庶常改中书。官至起居注主事。工古文，为学主讲明大义。有《玉井山馆诗文集》。